“เงินบาท” เช้านี้เปิด 32.86 บ. แนะผู้นำเข้าซื้อสกุลตปท.ปิดความเสี่ยง
“เงินบาท” เช้านี้ (16 ม.ค.) เปิด 32.86 บ. แนะผู้นำเข้าซื้อสกุลเงินตราต่างประเทศเพื่อป้องกันความเสี่ยง ส่วนผู้ส่งออกแนะขายเงินตราต่างประเทศที่ระดับเหนือ 33.20 บาท/ดอลลาร์
“เงินบาท” เช้านี้ (16 ม.ค.) เปิด 32.86 บ. แนะผู้นำเข้าซื้อสกุลเงินตราต่างประเทศเพื่อป้องกันความเสี่ยง ส่วนผู้ส่งออกแนะขายเงินตราต่างประเทศที่ระดับเหนือ 33.20 บาท/ดอลลาร์
16 ม.ค. 2566

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้ (16 ม.ค.66) เปิดตลาด 32.86 บาท/ดอลลาร์ แข็งค่าขึ้นเมื่อเทียบกับราคาปิดตลาดเมื่อวันศุกร์ที่ระดับ 32.95 บาท/ดอลลาร์
โดยค่าเงินดอลลาร์สหรัฐอ่อนค่าเมื่อเทียบกับสกุลเงินหลักๆ ในการซื้อขายที่ตลาดปริวรรตนิวยอร์กในวันศุกร์ (13 ม.ค.) หลังสหรัฐเปิดเผยตัวเลขดัชนีราคาผู้บริโภค (CPI) ที่บ่งชี้ว่าเงินเฟ้อได้ผ่านจุดสูงสุดแล้ว คาดว่าจะส่งผลให้ธนาคารกลางสหรัฐ (เฟด) ชะลอการปรับขึ้นอัตราดอกเบี้ย ขณะที่นักลงทุนเพิ่มคาดการณ์ว่า เฟดจะปรับขึ้นอัตราดอกเบี้ยเพียง 0.25% ในการประชุมวันที่ 31 ม.ค.-1 ก.พ. ขณะเดียวกันดอลลาร์ยังถูกกดดันจากการแข็งค่าของเยน หลังจากมีรายงานว่า ธนาคารกลางญี่ปุ่น (BOJ) มีแผนทบทวนผลกระทบจากการใช้นโยบายการเงินแบบผ่อนคลายพิเศษในการประชุมนโยบายสัปดาห์หน้า
ทั้งนี้นักลงทุนจับตาการเปิดเผยตัวเลขผลิตภัณฑ์มวลรวมภายในประเทศ (GDP) ของจีนประจำปี 2565 รวมทั้งตัวเลข GDP ประจำไตรมาส 4/2565 ในวันอังคารที่ 17 ม.ค. เวลา 09.00 น.ตามเวลาไทย
ส่วนตลาดพันธบัตร มีกระแสเงินทุนต่างชาติซื้อสุทธิ 3,836 ล้านบาท และนักลงทุนต่างชาติซื้อหุ้นสุทธิ 517 ล้านบาท
สำหรับกรอบค่าเงินบาทวันนี้ คาดว่าเคลื่อนไหวที่ ระดับ 32.70- 33.00 บาท/ดอลลาร์ ทั้งนี้แนะผู้นำเข้าควรซื้อเงินตราต่างประเทศเพื่อป้องกันความเสี่ยง ส่วนผู้ส่งออกแนะขายเงินตราต่างประเทศที่ระดับเหนือ 33.20 บาท/ดอลลาร์